KAUNO RAJONO SAVIVALDYBĖS TARYBA

9 POSĖDIS

SPRENDIMAS

DĖL LENGVŲJŲ AUTOMOBILIŲ TAKSI STOTELIŲ ĮRENGIMO IR NAUDOJIMOSI KAUNO RAJONO SAVIVALDYBĖS TERITORIJOJE

TVARKOS APRAŠO PATVIRTINIMO

2020 m. spalio 22 d. Nr. TS-395

Kaunas

Vadovaudamasi Lietuvos Respublikos vietos savivaldos įstatymo 6 straipsnio
32 dalimi, 16 straipsnio 4 dalimi, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“, 13 punktu, Kauno rajono savivaldybės taryba nusprendžia:

Patvirtinti Lengvųjų automobilių taksi stotelių įrengimo ir naudojimosi Kauno rajono savivaldybės teritorijoje tvarkos aprašą (pridedama).

Savivaldybės meras	Valerijus Makūnas

PATVIRTINTA

Kauno rajono savivaldybės tarybos

2020 m. spalio 22 d. sprendimu Nr. TS-395

LENGVŲJŲ AUTOMOBILIŲ TAKSI STOTELIŲ ĮRENGIMO IR NAUDOJIMOSI KAUNO RAJONO SAVIVALDYBĖJE TVARKOS APRAŠAS

I. BENDROSIOS NUOSTATOS

1. Lengvųjų automobilių taksi stotelių įrengimo ir naudojimosi Kauno rajono savivaldybėje tvarkos aprašas (toliau – Aprašas) nustato lengvųjų automobilių taksi stotelių įrengimo ir šių stotelių naudojimo tvarką Kauno rajono savivaldybės teritorijoje ir yra privalomas visiems lengvųjų automobilių taksi vairuotojams ir vežėjams, kitiems fiziniams ir juridiniams asmenims.

2.	Šiame Apraše vartojamos pagrindinės sąvokos:

Lengvasis automobilis taksi – motorinė kelių transporto priemonė, skirta keleiviams ir bagažui vežti, turinti ne daugiau kaip 9 sėdimąsias vietas, įskaitant vairuotojo vietą, pritvirtintą taksi valstybinio registracijos numerio ženklą, įrengtą taksometrą bei atpažinimo ženklą – plafoną ir atitinkanti lengviesiems automobiliams taksi keliamus techninius reikalavimus.

Taksi stotelė – Kelių eismo taisyklėse nustatytu ženklu Nr. 549 „Taksi stotelė“ pažymėta vieta (toliau – stotelė).

Taksi paslauga – keleivio vežimas lengvuoju automobiliu taksi, keleivio laukimas esant įjungtam taksometrui, važiavimas pagal taksi užsakymą, keleivių laukimas.

Vežėjas – fizinis arba juridinis asmuo, kuris verčiasi keleivių ir bagažo vežimu lengvaisiais automobiliais taksi ir atitinka Lietuvos Respublikos įstatymų nustatytas sąlygas bei reikalavimus.

Kitos apraše vartojamos sąvokos suprantamos taip, kaip nustatyta Lietuvos Respublikos Kelių transporto kodekse, Lietuvos Respublikos transporto veiklos pagrindų įstatyme ir Keleivių vežimo už atlygį lengvaisiais automobiliais ir lengvaisiais automobiliais taksi taisyklėse.

II. STOTELIŲ ĮRENGIMAS

3. Stotelių sąrašą tvirtina, keičia bei panaikina Kauno rajono savivaldybės administracijos direktorius įsakymu, atsižvelgdamas į Kauno rajono savivaldybės administracijos saugaus eismo komisijos (toliau – komisijos) siūlymus.

4. Fiziniai ir juridiniai asmenys turi teisę kreiptis su motyvuotu prašymu dėl stotelių įrengimo, pakeitimo ar panaikinimo. Prašymus svarsto komisija, kuri įvertina stotelių įrengimo ar pakeitimo techninius ir eismo saugumo reikalavimus ir tiekia administracijos direktoriui siūlymus dėl stotelių įrengimo galimybių, tikslingumo bei įtraukimo į stotelių sąrašą.

5. Stotelės, savivaldybės valdomuose vietinės reikšmės viešuosiuose keliuose ir gatvėse, gali būti įrengiamos tik esamose automobilių stovėjimo juostose arba važiuojamojoje dalyje įrengtose automobilių stovėjimo vietose, taip pat automobilių stovėjimo aikštelėse, vadovaujantis statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ reikalavimais.

6. Stotelės, kurios yra įrengtos arba kurias planuojama įrengti privačiuose žemės sklypuose taip pat turi būti įrengtos vadovaujantis statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ reikalavimais. Dėl šių stotelių įrengimo taip pat turi būti gautas žemės sklypo savininko ar valdytojo sutikimas. Tokių stotelių įrengimas gali būti finansuojamas tik privačių asmenų lėšomis.

7. Prašymai dėl stotelių įrengimo, pakeitimo ar panaikinimo valstybinės reikšmės keliuose pagal kompetenciją persiunčiami nagrinėti VĮ Lietuvos automobilių kelių direkcijai.

8. Stotelių ženklai įrengiami vadovaujantis Kelio ženklų įrengimo ir vertikaliojo ženklinimo taisyklėmis, patvirtintomis Lietuvos Respublikos susisiekimo ministro 2012 m. sausio 31 d. įsakymu Nr. 3-83 „Dėl Kelio ženklų įrengimo ir vertikaliojo ženklinimo taisyklių patvirtinimo“.

9. Stotelės, kurių nėra Kauno rajono savivaldybės administracijos direktoriaus įsakymu patvirtintame stotelių sąraše, yra laikomos nelegaliomis ir turi būti panaikintos.

III. STOTELIŲ NAUDOJIMAS

10. Visomis Kauno rajono savivaldybės teritorijoje įrengtomis stotelėmis, nurodytomis Kauno rajono savivaldybės administracijos direktoriaus įsakymu patvirtintame sąraše (įskaitant privačiuose žemės sklypuose įrengtose), gali naudotis visi vežėjai, turintys nustatyta tvarka išduotas licencijas vežti keleivius lengvaisiais automobiliais taksi ir atitinkamas licencijos korteles.

11. Stotelėje draudžiama:

11.1. rūkyti stotelėje stovinčiame lengvajame automobilyje taksi;

11.2. šiukšlinti;

11.3. triukšmauti, garsiai leisti muziką ar kitaip trikdyti viešąją rimtį;

11.4. stovėti lengviesiems automobiliams taksi neteikiant taksi paslaugos.

12. Draudžiama užstatyti ar užblokuoti stotelėje stovinčius lengvuosius automobilius taksi ar kitaip trukdyti šiems automobiliams stovėti stotelėje.

13. Lengvieji automobiliai taksi stotelėse statomi eilės tvarka, pirmasis automobilis turi stovėti šalia stotelės ženklo „Taksi stotelė“. Vairuotojai, laukdami keleivių, privalo sėdėti prie lengvojo automobilio taksi vairo.

14. Lengvųjų automobilių taksi vairuotojams draudžiama stotelėse pasirinkti keleivius savo nuožiūra, išskyrus atvejus, nurodytus Keleivių ir bagažo vežimo kelių transportu taisyklėse, kai vairuotojas gali atsisakyti vežti arba išlaipinti keleivius.

15. Keleiviai turi teisę patys pasirinkti stotelėje stovintį lengvąjį automobilį taksi.

IV. BAIGIAMOSIOS NUOSTATOS

16. Aprašas yra keičiamas, papildomas ar panaikinamas Savivaldybės tarybos sprendimu.

_______________________________